Bejaarde sterf ná bye hom steekArgieffoto ŉ Bejaarde man is dood nadat hy op die N2-snelweg, naby die Mandeni-tolhek in KwaZulu-Natal, deur ŉ swerm bye aangeval en gesteek is. Robert McKenzie, woordvoerder van die KwaZulu-Natalse nooddienste, het Maandag gesê die man het glo langs die pad stilgehou om vrugte te pluk, toe die swerm bye hom aangeval het. Hy het glo na sy motor gehardloop en vir sowat ŉ kilometer ver gery voor sy voertuig die pad verlaat het. Verbygaande motoriste het hom gaan help en hulp ontbied. “Paramedici het die motor aan die kant van die pad aangetref, met baie min skade aan die voertuig,” het McKenzie gesê. “Die man was ongelukkig reeds dood toe hulle by die toneel opdaag.” ŉ Nadoodse ondersoek sal gedoen word om die presiese oorsaak van die man se dood te bepaal. Sy naam is nog nie bekend gemaak nie.